钦定古今图书集成/明伦汇编/氏族典/第160卷 > 韩思复
## 钦定古今图书集成/明伦汇编/氏族典/第160卷 > 韩思复

按《唐书韩思复传》：“思复字绍出，京兆长安人。祖伦，思
复少孤，年十岁，母为语父亡状，感咽几绝。笃学，举秀
才高第，袭祖封。永淳中，调梁府仓曹参军，转汴州司
户。亲丧去官，鬻薪自给。姚崇为夏官侍郎，识之，擢司
礼博士，五迁礼部郎中。坐为王同皎所荐，贬始州长
史，迁滁州刺史，徙襄州。入拜给事中，迁中书舍人。数”
指言得失，颇见纳用。开元初，为谏议大夫，出为德州
刺史，拜黄门侍郎。帝北巡，为行在巡问赈给大使，迁
御史大夫。性恬澹，不喜为绳察。徙太子宾客，进爵伯。
累迁吏部侍郎，复为襄州刺史，治行名天下。代还，仍
拜太子宾客。卒，谥曰文。